Je Richars de Mungnet, vicons de Salins, faiz savoir à touz ces qui verront ces lettres que je, par le loux et par la volunté de mons. Symon de Mungnet, chevaliers, mon nevour, enloie, baille et met en gaige à noble dame Lore, fame çay en arriers le noble baron Jehan, conte de Bourgoigne et signour de Salins, le fié d’Andelot, que Wachiers, sires d’Andelot, tient de moy, pour sexante livres de viennois bons et loiaux, lesquex j’ay receu à empront de ladite Lore en bons deniers nombré, en tel maniere que sitost come je paieroie lesdites sexante livres à ladite Lore ou à son comandement, que lidiz fié d’Andelot revandroit à moy, se je à ma vie ne le raimboie; et se lidiz Symons, mes nies, le voloit raimbre après mon decès, que lidiz fiez revenit à luy franchement et quittement, à sitost come il aroit paiez lesdites sexante livres à ladite dame ou à son comandement. En tesmoignaige de ceste chose, je ay mis mon seal pendant en ces lettres. Et je, lidiz Symons, que vuil, loue et outroy et consent toutes les choses dessusdites, ay mis mon seal pendant en ces lettres, avez le seal le devantdit Richart, mon uncle, en tesmoing de verté. Ce fut fait le mardi après la saint Barnabé l’apostre, l’an Nostre Signour mil CC sexante et treize.